P6_TA(2006)0503

Irán

Az Európai Parlament állásfoglalása Iránról

Az Európai Parlament,

- tekintettel az Iránról, nevezetesen az emberi jogokról szóló korábbi állásfoglalásaira,

- tekintettel az ENSZ Emberi Jogok Egyetemes Nyilatkozatára, a Polgári és Politikai Jogok Nemzetközi Egyezségokmányára, a Gazdasági, Szociális és Kulturális Jogok Nemzetközi Egyezségokmányára, valamint a Gyermekjogi Egyezményre, melyeknek Irán részes fele,

- tekintettel az EU és Irán közötti emberi jogi párbeszédre,

- tekintettel a Tanács által 2006. október 17-én elfogadott 8. EU emberi jogi éves jelentésére (2006),

- tekintettel az EU soros elnökségének 2005. december 20-i, az EU és Irán közötti emberi jogi párbeszédről szóló nyilatkozatára,

- tekintettel a Tanács 2006. április 10- 11-i, május 15- 16-i és július 17-i következtetéseire, a szólászszabadságról szóló 2006. július 26-i tanácsi nyilatkozatra, az emberi jogok iráni helyzetéről szóló 2006. május 5-i tanácsi nyilatkozatra, az Akbar Muhammadi haláláról és Manoucher Muhammadi bebörtönzéséről szóló 2006. augusztus 24-i tanácsi nyilatkozatra és a sajtószabadságról szóló 2006. október 5-i tanácsi nyilatkozatra,

- tekintettel eljárási szabályzata 115. cikkének (5) bekezdésére,

Általános helyzet

A. mivel az elmúlt évben - nevezetesen a 2005. júniusi elnökválasztás óta - annak ellenére romlott a polgári jogok és politikai szabadságjogok gyakorlásával kapcsolatos helyzet Iránban, hogy az iráni hatóságok többször is kinyilvánították elkötelezettségüket az egyetemes értékek előmozdítása mellett;

B. mivel Irán e területen a nemzetközi megállapodások keretében kötelezettséget vállalt az emberi jogok és az alapvető szabadságjogok előmozdítására és védelmére;

Politikai foglyok

C. mivel az iráni hatóságok bejelentették, hogy egy bírósági jelentés részletes bizonyítékokkal szolgált az emberi jogok megsértéséről, közte a börtönökben és büntetőintézetekben lévő elítéltek és fogva tartottak kínzásáról és bántalmazásáról, ugyanakkor elismeri, hogy intézkedések történtek a probléma megoldására,

D. mivel mindezek ellenére a fogva tartottak kínzása és bántalmazása, a magánzárka, a titkolt fogva tartás, a kegyetlen, embertelen és megalázó büntetések alkalmazása, valamint az állami alkalmazásban álló személyek büntetlensége továbbra is elterjedt jelenségnek számít;

E. aggodalmát fejezi ki amiatt, hogy a Zahra Kazemi, Akbar Gandzsi és Abdulfatah Szultáni ingyenes jogi védelmét ellátó, a 2003-as Nobel-békedíjas Sirín Ebadi által alapított Emberi Jogi Jogvédelmi Központot Ahmadinezsád elnök 2006 augusztusában illegális szervezetnek nyilvánította, a belügyminiszter pedig bűnvádi eljárással fenyegette meg azokat, akik folytatják a szervezet tevékenységét,

Fiatalkorú elkövetők elleni eljárások

F. súlyos aggodalmát fejezi ki a fiatalkorú elkövetőkkel szemben alkalmazott kivégzésekről és halálos ítéletekről szóló, egyre szaporodó jelentések miatt, és megjegyzi, hogy a világon Iránban végzik ki a legtöbb fiatalkorút,

Kisebbségi jogok

G. mivel az iráni alkotmány biztosít bizonyos kisebbségi jogokat, például a nemzeti nyelv használatának jogát, de ezekkel a jogokkal a gyakorlatban gyakran nem lehet élni; mivel az elmúlt hónapokban kisebbségi csoportok tüntetéseket szerveztek a fent említett jogok biztosítását követelve, amelynek következtében a résztvevők közül sokakat bebörtönöztek;

H. mivel 2006 májusában az egyik állami tulajdonú napilapban a legnagyobb lélekszámú iráni kisebbséget, az azerieket nyíltan sértő képregény jelent meg; mivel Milun Kothari, a megfelelő lakhatásért felelős ENSZ különmegbízott szerint a többi kisebbség, például a kurdok, valamint az arab többségű Huzisztán tartomány székhelye, Ahvaz környékén élők továbbra is hátrányos megkülönböztetésben és zaklatásban részesülnek, többek között kitelepítik őket falvaikból, egyeseket pedig börtönben tartanak vagy halálra ítélnek;

Vallásszabadság

I. mivel az iráni jog az iszlámon kívül csak a zoroasztrizmust, a kereszténységet és a zsidó vallást ismeri el, az el nem ismert vallások pedig - például a bahái vagy a szúfizmus - hátrányos megkülönböztetéstől és erőszakos elnyomástól szenvednek; mivel a bahái hívők nem gyakorolhatják vallásukat, és vallásuk okán meg vannak fosztva összes polgárjoguktól, pl. tulajdonhoz, felsőoktatáshoz való jog;

J. mivel - ahogy azt a híveivel együtt 2006 októberében letartóztatott és máig fogva tartott - Szajed Burudzserdi ajatollah esete is mutatja, még az iráni teokratikus berendezkedést ellenző egyházi személyek sincsenek biztonságban;

Sajtószabadság

K. különös aggodalmát fejezi ki az újságírók, internetes újságírók és bloggerek önkényes letartóztatásáról és az őket érő fenyegetésekről szóló egyre szaporodó jelentésekre; mivel ez év eleje óta 16 újságírót tartóztattak le, és ezzel Irán a legrosszabb országok közé tartozik az újságírók elleni eljárások és a sajtószabadság korlátozása tekintetében, amely kiterjed tulajdonképpen az összes kritikus hangú napilap és internetes magazin megszüntetésére, amellyel kapcsolatban az újságírók családtagjai zaklatására, rájuk vonatkozó utazási tilalom bevezetésére és parabolaantennák elkobzására is sor került,

L. mivel jelentések szerint az iráni hatóságok egyre intenzívebben szűrik az internetes oldalakat és néhány tucat internetes publikációhoz, valamint politikai, társadalmi és kulturális webloghoz akadályozzák a hozzáférést; mivel az internet szabad használatának korlátozásával az iráni hatóságok az iráni közvélemény egyetlen olyan eszközét veszik el, amelynek segítségével cenzúrázatlan információkhoz juthat;

A nők jogai

M. mivel Irán továbbra sem írta alá a nők elleni diszkrimináció valamennyi formájának eltörléséről szóló ENSZ nemzetközi egyezményt;

N. mivel a jogi reformokat és a nők elleni diszkrimináció megszüntetését követelő tüntetést szétverték, a résztvevőket pedig letartóztatták, noha később szabadon engedték őket;

Egyéb jogok megsértése

O. mivel Mahmúd Ahmadinezsád elnök 2006 szeptemberében nyíltan felszólított az egyetemek liberális és világi tanároktól való megtisztítására, mivel az iráni kormány egyre inkább elzárja az egyetemi hallgatókat egyetemi tanulmányaik folytatásától annak ellenére, hogy versenyfelvételi vizsgákat tettek le, és mivel a bíróságok tavaly számos diákot ítéltek börtönre, bírság befizetésére vagy korbácsolásra;

P. mivel időnként még mindig börtönöznek be embereket szexuális vádakkal, többek között nem házas személyek és homoszexuálisok közötti kölcsönös megegyezésen alapuló szexuális aktusok miatt;

Q. mivel Irán 2005-ben 282 bejelentett halálos ítélettel - amelyek közül 111-et 2005 októbere és 2006 szeptembere között hajtottak végre - a világon a második legtöbb kivégzésért felelős, továbbá rendkívüli módon aggódik amiatt, hogy a 2002 decemberében életbe léptetett moratórium ellenére még mindig ítélnek megkövezés általi halálra embereket, különösen nőket helytelen szexuális viselkedés miatt,

R. tekintettel az Iráni Iszlám Köztársaság főbírájának 2004. áprilisi nyilatkozatára, amely szerint a kínzást be kell tiltani és az iráni parlamentnek az Őrök Tanácsa által 2004 májusában jóváhagyott ezt követő jogszabályreformjára;

S. mivel 2006 decemberében választások lesznek a Szakértők Gyűlésében, annak a klerikális intézménynek az egyik pillérjében, amely kiválasztja és felügyeli a legfelsőbb vezető munkáját, valamint a tanácsi választásokat; mivel a tanácsi választások esetében arról érkezett jelentés, hogy Rej és Semirant választókerületekben bizonyos jelöltektől megtagadták a nyilvántartásba vételt, a Gyűlésbe való választás esetében a reformpártiak a választások bojkottjával fenyegettek, ha nem engednek regisztrálni minden jelöltet;

T. rendkívüli módon aggódik az igazságszolgáltatás adminisztrációjában a nemzetközi normáknak való teljes megfelelés hiánya, a megfelelő jogi eljárás garanciáinak hiánya, valamint a nemzetközileg elismert jogi biztosítékok tiszteletben tartásának hiánya miatt,

Nemzetközi kötelezettségek megsértése

U. mivel Irán nem egyezett bele a 2002-ben elindított EU-Irán emberi jogi párbeszéd következő fordulójába, amelyen annak 2004. június 14- 15-i 4. fordulója után Irán többé nem vett részt az EU tavalyi és ez évi többszörös, az 5. fordulóhoz dátumok előterjesztésére irányuló erőfeszítései ellenére;

V. mivel az EU Iránnal ápolt kapcsolatai háromszintű megközelítésen alapultak, azt egy kereskedelmi és együttműködési megállapodásról szóló tárgyalások, a politikai párbeszéd és az emberi jogi párbeszéd jellemezte, és mivel a politikai párbeszédet felfüggesztették Irán nukleáris programjával kapcsolatos jelenlegi álláspontja miatt;

Általános helyzet

1. súlyos aggodalmának ad hangot az emberi jogok helyzetének Ahmadinezsád elnök 2005 júniusi hivatalba lépése óta bekövetkezett romlása miatt Iránban;

2. felszólítja Iránt, hogy minden személynek biztosítsa polgári jogai és politikai szabadsága gyakorlásának jogát, és reméli, hogy az iráni hatóságok teljesíteni fogják az egyetemes értékek előmozdítására vonatkozó kötelezettségüket, amire Iránt az általa ratifikált nemzetközi egyezmények is kötelezik;

Politikai foglyok

3. felszólítja az iráni hatóságokat, hogy gyorsítsák fel az értelmiségiek és politika aktivisták gyanús halálával és meggyilkolásával kapcsolatos nyomozást, hogy az feltételezett elkövetőket állítsák az igazságszolgáltatás elé, és feltétel nélkül biztosítsanak megfelelő orvosi segítséget a rossz egészségben szenvedő foglyoknak;

4. felszólítja az iráni hatóságokat, hogy feltétel nélkül engedjék szabadon az összes lelkiismereti foglyot, név szerint Kejvan Anszárit, Kejvan Rafíit, Heirollah Derahsandit, Abolfadl Dzsaahandart és Korus Zaímot;

5. ebben az összefüggésben üdvözli a korábbi parlamenti képviselő, Sajed Ali Akbar Múszávi-Hoini közelmúltbeli szabadon engedését, valamint Ramin Dzsahanbeglo és Akbar Gandzsi korábbi szabadon bocsátását; elvárja, hogy Gandzsi úr, aki októberben meghívást kapott az Európai Parlamentbe, szabadon és akadálymentesen haza tudjon térni Iránba;

Fiatalkorú elkövetők elítélése

6. elborzad attól, hogy még mindig előfordul, hogy fiatalkorúakat végeznek ki és megkövezésre ítélnek embereket, és hogy a kormány biztosítékai ellenére legalább két esetben hajtottak végre megkövezést kiszabó büntetést;

7. határozottan elítéli magát a halbüntetést, külön elítéli a fiatal- és kiskorúak esetében hozott és végrehajtott halálbüntetéseket és felszólítja az iráni hatóságokat, hogy tartsák tiszteletben a kiskorúakra vonatkozó, nemzetközileg elismert olyan jogi biztosítékokat, mint például az ENSZ gyermekjogi egyezménye;

Kisebbségi jogok

8. felszólítja a hatóságokat, hogy tartsák tiszteletben a hivatalosan elismert vagy más vallási kisebbségekhez tartozó személyekkel kapcsolatos nemzetközileg elismert jogi biztosítékokat; elítéli a kisebbségi jogok jelenlegi semmibe vételét és követeli, hogy a kisebbségek gyakorolhassák az iráni alkotmány és a nemzetközi jog által biztosított összes jogaikat; felszólítja ezenkívül a hatóságokat, hogy szüntessék meg a vallási vagy etnikai háttérre alapuló diszkrimináció minden formáját, valamint az olyan kisebbségekhez tartozókét, mint a kurdok, azerik, arabok és beludzsok;

9. továbbra is aggódik Szaleh Kamráni ügyvéd sorsa miatt, aki egy azeri törököt védett egy jogi esetben és 2006. június 14-én eltűnt; felszólítja az iráni hatóságokat, hogy azonnal állítsák meg a következők küszöbön álló kivégzését: Arabs Abdullah Szuleymáni, Abdulreza Szanaváti Zergáni, Kászem Szalamát, Mohammad Dzsáb Púr, Abdulamír Fardzsallah Dzsáb, Alireza Aszakreh, Madzsed Albogubais, KHalaf Derhab Khudajravi, Malek Banitamím, Szaíd Szaki és Abdullah Al-Mansúri;

Sajtószabadság

10. emlékezteti Irán kormányát a Polgári és Politikai Jogok, valamint a Gazdasági, Szociális és Kulturális Jogok Nemzetközi Egyezségokmánya aláírójaként vállalt, az emberi jogok, különösen a vélemény szabadsága jogának védelmére vonatkozó kötelezettségeire, és felszólítja az összes bebörtönzött újságíró és blogger, köztük Motdzsaba Szaminedzád, Ahmad Raza Siri, Arash Szigarchi és Masúd Basztáni szabadon bocsátására;

11. elítéli a cyber-újságírók és bloggerek letartóztatását és bebörtönzését, valamint számos online kiadvány, blog és internetoldal párhuzamos cenzúráját, mivel ezek az iráni nép legkevésbé cenzúrázott hírforrásai; szintén elítéli az újságírók letartóztatásának önkényes hullámát, valamint a súlyos korlátozást és különösen a média bezártságát Iránban;

12. felszólítja az iráni parlamentet, hogy az iráni sajtótörvényt és büntető törvénykönyvet úgy módosítsák, hogy összhangba kerüljön a Polgári és Politikai Jogok Nemzetközi Egyezségokmányával, nevezetesen pedig töröljék el az összes olyan büntetőjogi rendelkezést, amelyek a vélemény békés kinyilvánításával foglalkozik, beleértve a sajtót;

Vallásszabadság

13. felszólítja az iráni hatóságokat, hogy a vallási alapú megkülönböztetés minden formájának felszámolása érdekében szűntessék meg a bahái vallás gyakorlásának de facto tilalmát;

14. aggodalmát fejezi ki a két ügyvéd, Farsid Jadolláhi és Omid Behrúzi letartóztatása miatt, akik a Qom városában élő szúfik védelméért kaptak börtönbüntetést; aggodalmát fejezi ki továbbá Szajad Hosszein Kazemejni Borudzserdi ajatollah biztonsága miatt, aki éveken át szót emelt a vallás és az állam politikai alapjának szétválasztásáért, és akit ismételten letartóztattak, a jelentések szerint több mint 400 követőjével együtt;

A nők jogai

15. a bizonyos előrelépés ellenére aggodalmát fejezi ki a nők elleni, a jogszabályokban és a gyakorlatban továbbra is folytatódó hátrányos megkülönböztetés miatt; elítéli a nők elleni erőszak és hátrányos megkülönböztetés alkalmazását Iránban, ami továbbra is komoly problémát jelent; elítéli továbbá az iráni biztonsági erők által azon nőkkel szemben alkalmazott erőszakot, akik idén 2006. március 8-án a nemzetközi nőnap megünneplésére gyűltek össze; ezen túlmenően elítéli, hogy az iráni biztonsági erők 2006. június 12-én erőszakos módon feloszlatták az iraki nők jogi diszkriminációja ellen szót emelő nők és férfiak demonstrációját;

16. sürgeti Iránt, hogy írja alá a nőkkel szembeni hátrányos megkülönböztetés minden formájának felszámolásáról szóló egyezményt, és ezen túlmenően azt kéri, hogy a nők jogi szempontból számított nagykorúságát változtassák 18 évre;

Egyéb jogok megsértése

17. határozottan elítéli Ahmadinezsád elnöknek az egyetemeknek a liberális és világi egyetemi tanároktól való megtisztítására vonatkozó felhívását és arra szólít fel, hogy tegyék lehetővé minden eltávolított személy visszatérését a katedrákhoz az oktatási szabadság alapvető jogának megfelelően;

18. mély sajnálatát fejezi ki Akbar Mahdavi Mohammadi aktivista egyetemi hallgató, és Valiollah Fejz politikai fogoly éhségsztrájk miatt bekövetkezett halála miatt és felszólít Manoucher Mohammadi szabadon bocsátására; kéri, hogy a hallgatókat békés politikai tevékenységük miatt ne zárják ki a felsőoktatásból;

19. követeli, hogy a nem házas felnőtt személyek közötti kölcsönös beleegyezésen alapuló szexuális kapcsolat ne vezessen bűnvádi eljáráshoz; követeli továbbá, hogy senkit ne börtönözzenek be vagy végezzenek ki szexuális irányultsága miatt;

20. felszólítja az iráni hatóságokat, hogy szolgáltassanak bizonyítékot arra, hogy végrehajtják a megkövezésre vonatkozóan általuk kinyilatkoztatott moratóriumot, és a kihirdetetteknek megfelelően kéri a kínzás tilalmának azonnali és szigorú végrehajtását, amelyet az iráni parlament elfogadott és az Őrök Tanácsa jóváhagyott; ezen túlmenően követeli, hogy reformálják meg az iráni iszlám büntetőtörvénykönyvet úgy, hogy töröljék el a megkövezést;

21. mélységes aggodalmát fejezi ki amiatt, hogy a közelgő választások jelöltjei most sem regisztráltathatták magukat, és hogy a reformpártiak bojkottálni fogják a választásokat a választási jelöltlisták felállításának antidemokratikus eljárásai miatt;

22. felszólítja az iráni hatóságokat, hogy tegyenek erőfeszítéseket a megfelelő törvényi eljárások teljes alkalmazására és a méltányos és átlátható bírósági eljárások érdekében azért, hogy biztosítsák a védelemhez való jog tiszteletben tartását és az ítéletek igazságosságát a bíróságok valamennyi fajtája esetén;

Európai kezdeményezések

23. felkéri Iránt, hogy kezdje újra az EU-Irán emberi jogi párbeszédet az Európai Unióval, továbbá felkéri a Tanácsot és a Bizottságot, hogy szorosan kövessék nyomon Irán fejlődését, és hogy az emberi jogokkal való visszaélés konkrét eseteit az EU-Irán gazdasági és kereskedelmi kapcsolatok fejlődésének alapvető feltételének tekintsék;

24. felkéri a Bizottságot, hogy az Európai Parlamenttel való szoros együttműködésben ténylegesen alkalmazza a demokrácia és emberi jogok új eszközét a demokrácia és az emberi jogok tiszteletben tartásának biztosítása, például a cenzúzáratlan média támogatása érdekében;

25. felkéri a Tanácsot, hogy tanulmányozza, milyen módon lehetne bevonni a Parlamentet a terrorizmus elleni harc specifikus intézkedéseinek alkalmazásáról szóló, 2001. december 27-i 2001/931/KKBP tanácsi közös álláspont [1] rendszeres frissítésébe, a 2001 utáni események figyelembe vételével;

26. üdvözli a madzslisz küldöttségének októberben az Európai Parlamentnél tett látogatását, és reményét fejezi ki, hogy e gyümölcsöző eszmecserék és a jelen állásfoglalás folyamatos párbeszéd tárgyát fogja képezni, ami Irán és az Európai Unió fokozatos közeledéséhez fog vezetni az ENSZ Alapokmányába és egyezményeibe is belefoglalt közös értékek alapján;

*

* *

27. utasítja elnökét, hogy továbbítsa ezt az állásfoglalást a Tanácsnak, a Bizottságnak, a közös kül- és biztonságpolitika főképviselőjének, a tagállamok parlamentjeinek, az Egyesült Nemzetek Szervezete főtitkárának, az ENSZ Emberi Jogi Bizottságának, Irán állami legfelső bírósága elnökének és az Iráni Iszlám Köztársaság kormányának és parlamentjének.

[1] HL L 344., 2001.12.28., 93. o.

--------------------------------------------------